**ПРОЈЕКТНИ ЗАДАТАК**

**Пројекат „Подршка реформи дуалног система средњег стручног образовања и Националном оквиру квалификација у светлу целоживотног учења у Србији”**

**Позиција:** Консултант/Организација за спровођење истраживања и евалуацију у области каријерног вођења и саветовања (КВиС)

**Трајање:** март 2024 - 31. октобар 2025

# Опште информације

Приступање ЕУ и сталне економске и друштвене промене главни су покретачи реформе образовања у Републици Србији. Претходних година много је урађено на развоју образовања, посебно на усклађивању образовне понуде са потребама тржишта рада и повезивању Националног оквира квалификација Републике Србије (НОКС) са Европским оквиром квалификација (ЕОК).

Нова Стратегија развоја образовања и васпитања у Републици Србији до 2030. године усвојена је 2021. године, а њено спровођење операционализовано је Акционим планом за период 2023-2026. Како је наведено у Стратегији, визија је да се обезбеди квалитетно образовање за сваког човека како би остварио свој пуни потенцијал. Стратегија развоја образовања и васпитања у Републици Србији до 2030. године се фокусира на младе и децу, али многе планиране активности имају за циљ развој потенцијала одраслих, што у њено средиште ставља концепт целоживотног учења.

Министарство просвете (МП), Канцеларија за дуално образовање и НОКС (Канцеларија) су у претходном периоду наставили са напорима да образовну понуду ускладе са потребама тржишта рада. Систем дуалног образовања показао се као модел који помаже да се премости јаз између образовања и запошљавања кроз припреме ученика за свет рада, омогућавајући им да стекну вештине, знања и способности у складу са стандардима квалификација. Потребно је, међутим, даље улагати у развој дуалног образовања, и унапређивање каријерног вођења и саветовања младих на свим нивоима образовања и целоживотног учења.

Још један важан део образовног система са директним утицајем на квалификациону структуру становништва је образовање одраслих. Међутим, бројни организатори образовања одраслих имају различите, често недовољне капацитете за имплементацију релевантних стандарда и прописа у овој области. Унапређење квалитета рада организатора активности образовања одраслих ће, између осталог, побољшати положај особа без квалификација или оних којима оствареност стандарда квалификација може да се призна само делимично, и тиме, посредно, допринети смањењу неусклађености између понуде и потражње радне снаге.

Дуално и неформално образовање у протеклом периоду били су значајни за јачање радне снаге и обезбеђивање економског раста и запошљавања. Међутим, за ефикасно усмеравање и управљање овим системима неопходан је транспарентан и флексибилан систем квалификација и подаци који омогућавају одговарајуће праћење и доношење одлука. Наставак дигитализације, даљи развој дуалног образовања и промоција концепта целоживотног учења кроз развој мреже и унапређење квалитета рада јавно признатих организатора активности образовања одраслих (ЈПОА) биће, како се предвиђа, значајни покретачи даљих промена. Стога ће фокус у наредном периоду бити на диверсификацији образовне понуде и осигурању квалитета, као и даљем развоју НОКС-а.

Развој и имплементација дуалног образовања и НОКС-а до недавно су били у надлежности Сектора за дуално образовање у оквиру Министарства просвете. Уредбом Владе Републике Србије („Службени гласник РС“, бр. 124/2022) ови послови поверени су **Канцеларији за дуално образовање и Национални оквир квалификација (у даљем тексту: Канцеларија)**.

Швајцарска агенција за развој и сарадњу (СДЦ) активно подржава дуално образовање у Србији кроз билатералну и институционалну сарадњу. Пројекат „Подршка развоју и успостављању Националног модела дуалног образовања“, који је финансирао СДЦ, а спроводио Центар за образовне политике, имао је за циљ унапређење законодавног оквира, развој оквира за праћење и вредновање (М&Е оквир) у дуалном образовању, унапређење видљивости и приближавање концепта дуалног образовања већем аудиторијуму. Нови пројекат „Подршка реформи дуалног система средњег стручног образовања и Националном оквиру квалификација у светлу целоживотног учења у Србији“ пружиће подршку Канцеларији и Министарству просвете за даљи развој ефикасног образовног система кроз развој и примену неопходних инструмената на макро, мезо и микро нивоу. Пројектне активности укључују измене закона и пратећих подзаконских аката, дигитализацију процеса, унапређење комуникације и сарадње међу заинтересованим странама, активности изградње капацитета запослених у институцијама и установама система за примену, праћење и вредновање дуалног образовања, израду истраживања и анализа о дуалном образовању и областима које директно и индиректно утичу на његов развој и пилотирање предложених решења.

**Увод**

Циљ пројекта је подршка развоју ефикасног и транспарентног система који омогућава сарадњу и размену између образовних институција и света рада и пружа могућност сваком појединцу да изабере одговарајућу образовну путању. Пројекат ће пружати подршку за даљи развој Националног модела дуалног образовања и Националног оквира квалификација Србије кроз сет активности које се односе на развој политика, анализе, истраживања о квалитету дуалног образовања, праћење и вредновање, програме за изградњу капацитета и других активности подршке на системском и нивоу спровођења. У складу са тим, очекивани исходи и резултати пројекта су следећи:

1. Унапређен систем дуалног образовања, које омогућава лакши прелазак са образовања на запослење,
2. Унапређена ефикасност и транспарентност образовног система кроз дигитализацију процеса и процедура,
3. Унапређен систем НОКС-а у контексту целоживотног учења.

За ефикасно усмеравање и управљање дуалним системом образовања и квалификација потребни су прописи који обезбеђују неопходне законске оквире за даље планирање, управљање и доношење одлука. Нове измене и допуне Закона о дуалном образовању су усвојене у септембру 2023. године, чиме је створена потреба за усклађивањем постојећих подзаконских аката и пратећих докумената са изменама, међу којима је и правилник којим се ближе дефинише област КВиС за ученике који се школују по дуалном моделу. Додатно, потребно је израдити нови правилник којим ће се дефинисати послови и компетенције координатора за учење кроз рад, како би се разјаснила улога и одговорности координатора за учење кроз рад, осигурала боља сарадња између школе и запослених у компанији. Такође, оквир за праћење и вредновање треба да буде интегрисан у систем осигурања квалитета развијањем одговарајуће легислативе, како је предвиђено Стратегијом развоја образовања и васпитања у Републици Србији до 2030 године и Економским програмом реформи (ЕРП). Пројектне активности усмерене су и на израду анализа, истраживања о различитим аспектима дуалног образовања које представљају предуслов за доношење валидних, релевантних одлука о изменама политика и унапређивање дуалног образовања.

Стратешким документима Републике Србије који се односе на образовање, запошљавање и рад са младима, програми и услуге каријерног вођења и саветовања, препознати су као важан механизам подршке појединцима свих узраста, неопходан за доношење одлука у погледу образовања, обуке, одабира занимања и управљања каријером. Стратегијом развоја образовања до 2030. године планиран је низ активности унапређивања система професионалне оријентације и каријерног вођења и саветовања ученика основних и средњих школа. Ове активности обухватају јачање капацитета установа за примену стандарда квалитета услуга и промоцију Правилника о стандардима услуга каријерног вођења и саветовања („Службени гласник РС“, број 43 од 19. јуна 2019.) којим се ближе дефинишу стандарди вештина управљања каријером, стандарди компетенција практичара, стандарди организације услуга, стандарди програма.

С обзиром на то да активности каријерног вођења и саветовања представљају значајан део дуалног образовања, ова област ближе је дефинисана Правилником о ближим условима, начину рада, активностима и саставу Тима за каријерно вођење и саветовање у средњој школи која реализује образовне профиле у дуалном образовању („Службени гласник РС“, број 2 од 16. јануара 2019.). У наредном периоду очекују се измене и допуне овог Правилника, а у складу са усвојеним изменама и допунама Закона о дуалном образовању („Службени гласник РС“, бр. 101 од 10. новембра 2017, 6 од 24. јануара 2020, 76 од 7. септембра 2023.).

Ради унапређивања квалитета и кохерентне примене стандарда КВиС у образовању, у претходном периоду припремљенa је студија која се односи на имплементацију програма и услуга КВиС.

За наставак ових активности, укључујући евалуацију имплементације КВиС-а у дуалном образовању, у оквиру пројекта „Подршка реформи дуалног система средњег стручног образовања и Националном оквиру квалификација у светлу целоживотног учења у Србијиˮ, Канцеларија ће ангажовати Консултанта/Организацију за спровођење истраживања и евалуација у области КВиС-а, са посебним акцентом на дуално образовање.

**Циљ задатка**

Подршка Канцеларији за спровођење дела активности којима се доприноси достизању исхода 1 - Унапређен систем дуалног образовања, који омогућава лакши прелазак са образовања на запослење. Прецизније, у оквиру пројектног задатка биће пружена подршка Канцеларији у спровођењу истраживачких активности којима се испитује примена Правилника о ближим условима, начину рада, активностима и саставу Тима за каријерно вођење и саветовање у средњој школи која реализује образовне профиле у дуалном образовању и Правилника о стандардима услуга КВиС.

**Опис послова и задаци**

Од ангажованог Консултанта/Организацијe се очекује спровођење следећих активности:

1. Унапређивање стандарда услуга КВиС

* припрема акционог плана реализације пројектног задатка – детаљне информације о активностима које ће бити реализоване, њиховом редоследу, времену извођења, истраживачким техникама и инструментима који ће бити коришћени, као и информације о члановима експертског тима који ће бити укључени у спровођење одређених активности;
* дефинисање предлога за унапређење стандарда услуга КВиС на основу резултата у претходном периоду спроведених истраживања у овој области;
* спровођење консултативног процеса са представницима сектора за рад и запошљавање, сектора за младе и сектора образовања (организација и реализација најмање три радионице у оквиру припремe предлога за унапређење стандарда и представљање предлога унапређених стандарда Радној групи за КВиС).

1. Евалуација имплементације програма и услуга КВиС у систему дуалног образовања на свим нивоима НОКС-а (транзиција из основне школе у средњу школу, из средње школе у високо образовање и излазак на тржиште рада) као и припрема предлога за њихово унапређивање, односно:

* Припрема акционог плана рализације пројектног задатка – детаљне информације о активностима које ће бити реализоване, њиховом редоследу, времену извођења, истраживачким техникама и инструментима који ће бити коришћени, као и информације о члановима експертског тима који ће бити укључени у спровођење одређених активности;
* Спровођење истраживања које се односи на евалуацију примене Правилника о ближим условима, начину рада, активностима и саставу Тима за КВиС у средњој школи која реализује образовне профиле у дуалном образовању („Службени гласник РС“, број 2/2019) и Правилника о стандардима услуга каријерног вођења и саветовања („Службени гласник РС“, број 43/2019.) у систему дуалног образовања на свим нивоима образовања, у складу са одобреном истраживачком методологијом и одобреном батеријом инструмената;
* Израда студије са препорукама и пратећим акционим планом за даљи развој КВиС као подршке развоју дуалног образовања на свим нивоима образовања, на темељу спроведеног истраживања;
* Спровођење консултативног процеса са релевантним социјалним партнерима ради припреме препорука за даљи развој система КВиС у систему дуалног образовања на свим нивоима образовања, на макро, мезо и микро нивоу;
* Презентација истраживачких налаза са закључцима и препорукама за унапређивање КВиС у систему дуалног образовања као подршке развоју дуалног образовања на свим нивоима образовања.

Напомена: активности и исходи везани за дуално образовање биће реализовани и развијани у координацији и сарадњи са експертском подршком из Швајцарског савезног технолошког института у Цириху (ЕТХ), која пружа стручну подршку Србији у истраживању и праћењу имплементације дуалног образовања и консултантом за дуално образовање (Центром за образовне политике) који пружа подршку у припреми и спровођењу обука за јачање капацитета запослених за спровођење дуалног образовања; активности и исходи у области унапређивања стандарда за КВиС биће реализоване у координацији са експертима који ће пружати подршку за развој и унапређивање стандарда за самовредновање и спољашње вредновање квалитета рада јавно признатих организатора активности образовања одраслих (ЈПОА); активности и исходи у оквиру пројектног задатка биће реализовани у координацији са представницима пројекта Знањем до посла (Education to Employment) у областима и обиму у којем за то постоје могућности.

**Исходи**

Очекивани исходи:

* Спроведен консултативни процес и **дефинисани предлози унапређених стандарда услуга КВиС,** најкасније до краја 2024. године;
* Израђена студија која се односи на евалуацију имплементације програма и услуга **КВиС у систему дуалног образовања**, са посебним акцентом на транзиционе периоде из основне у средњу школу, из средње школе на факултет и излазак на тржиште рада по завршетку дуалног образовања, а у контексту подзаконских аката[[1]](#footnote-1) (рок за реализацију активности и достављање финалне верзије студије je 1. септембар 2025.);
* Израђене препоруке за даљи **развој програма и услуга КВиС у систему дуалног образовања** са пратећим акционим планом за њихову имплементацију, а на основу спроведеног истраживања и консултативног процеса (рок за реализацију активности и достављање финалне верзије препорука је 1. септембар 2025.);
* Презентовани истраживачки налази, студија са закључцима и препорукама за унапређивање КВиС као подршке развоју дуалног образовања и акционог плана релевантним институцијама, установама и партнерима (рок за реализацију активности је крај септембра 2025.).

Пројектни исходи ће у форми нацрта бити достављени електронским путем кључној контакт особи и Јединици за имплементацију пројекта, најмање 15 дана пре рока утврђеног за достављање докумената. Финалну верзију исхода одобрава менаџер пројекта. Одобрени пројектни исходи биће достављени као део редовних извештаја о напретку.

Сви документи и материјали припремљени у оквиру пројекта су власништво Канцеларије као главног корисника Пројекта. Канцеларија може да врши измене и допуне добијених докумената у складу са потребама система дуалног образовања и НОКС-а.

**Одговорности**

Консултант је одговоран за задатке наведене у овом Пројектном задатку менаџеру пројекта (директорки Канцеларије). Сви задаци ће се обављати у сарадњи са члановима Јединице за имплементацију пројекта и запосленима у Канцеларији.

Канцеларија ће обезбедити документа која су у њеној надлежности и која су релевантна за спровођење пројектног задатка. Канцеларија ће пружити стручну и административну подршку у свим фазама дефинисања стандарда, припреме предлога и израде студије, укључујући и подршку за контактирање и мотивисање учесника емпријског дела истраживања.

**Захтеви**

Консултант треба да испуни следеће Захтеве:

* Искуство на пословима припреме студија, анализа, истраживања у области јавних политика које се односе на КВиС;
* Учешће у националним и/или међународним пројектима који су за предмет имали развој система стручног образовања и/или дуалног образовања и/или КВиС. Понуђач мора да има учешће у најмање 1 националном или међународном пројекту који је за предмет имао развој система стручног образовања и/или дуалног образовања и/или КВиС током периода од највише 5 година пре истека рока за подношење понуда.
* Искуство у сарадњи са установама, институцијама и телима из система образовања и/или омладинске политике;

Понуђач треба да обезбеди експертски тим који се састоји од:

1) једног кључног експерта и

2) најмање пет чланова експертског тима за благовремено и квалитетно спровођење активности описаних у овом пројектном задатку.

Стручњаци су дужни да у биографији наведу и преглед својих професионалних активности и радова релевантних за циљ пројектног задатка – документа, анализе, публикације итд.

* Кључни експерт за КВиС:
  + Докторат друштвених наука;
  + Најмање 10 година релевантног искуства у спровођењу истраживања, и/или анализа и/или припреми студија;
  + Учешће у националним и/или међународним пројектима од значаја за развој образовног система, учешће у пројектима који се односе на средње стручно образовање или дуално образовање или КВиС ће се сматрати као предност;
  + Учешће у развоју и креирању образовних политика Републике Србије; учешће у развоју политика у области стручног и/или дуалног образовања и/или КВиС ће се сматрати предношћу;
  + Познавање законодавног и институционалног оквира средњег стручног образовања, дуалног образовања и КВиС у Србији;
  + Објављивање стручних и научних радова који су релевантни за образовни систем или дуално образовање или средње стручно образовање или КВиС ће се сматрати предношћу.
* Чланови експертског тима:
  + Завршено високо образовање, најмање на нивоу 7.1 НОКС-а; докторат у области друштвених наука сматраће се предношћу (већи број поена приликом оцењивања понуде биће додељен Консултанту који у тиму има већи број стручњака са докторатом);
  + Најмање 3 године релевантног искуства у спровођењу истраживања и/или анализа и/или припреми студија у области стручног образовања и/или дуалног образовања и/или КВиС;
  + Познавање законодавног и институционалног оквира средњег стручног образовања, дуалног образовања и КВиС у Србији;

Пре примене инструмената у истраживању (протокол за анализу документације, протокол интервјуа, упитници, сценарио за одржавање радионица итд.) Консултант мора да обезбеди сагласност Канцеларије.

**Извештавање**

Услуге које пружа Консултант биће праћене од стране Јединице за имплементацију пројекта и Канцеларије.

Два пута годишње, у јуну и децембру, Консултант ће подносити детаљне извештаје о напретку са кратким описом напретка у односу на резултате наведене у пројектном задатку и договорену методологију. Извештај о напретку треба да садржи и опис проблема на које се наишло током имплементације активности и планиране активности за наредни шестомесечни период.

За потребе извештавања Канцеларије ка СДЦ-у од Консултанта повремено могу бити тражени и додатни извештаји.

**Динамика плаћања**

Рок за извршење услуге је 20 месеци од датума закључивања уговора.

Плаћање ће бити реализовано у три транше:

1. 30% укупно уговореног износа након припреме и одобрења акционoг плана за реализацију активности које се односе на унапређивање стандарда услуга КВиС и акционог плана за реализацију активности које се односе на евалуацију имплементације програма и услуга КВиС у систему дуалног образовања на свим нивоима НОКС-а као и припрему предлога за њихово унапређење (најкасније месец дана од потписивања уговора);
2. 40% од укупно уговореног износа након достављања Извештаја о спроведеном консултативном процесу за унапређивање стандарда услуга КВиС и достављања дефинисаног узорка са инструментима за евалуацију имплементације програма и услуга КВиС у систему дуалног образовања (најкасније осам месеци од потписивања уговора);
3. 30% укупно уговореног износа након достављања финалних верзија докумената и презентовања истраживачких налаза, закључака, препорука и акционог плана за унапређивање КВиС као подршке развоју дуалног образовања релевантним социјалним партнерима (најкасније двадесет месеци од потписивања уговора).

Напомена: Динамика исплате условљена је динамиком исплате средстава Канцеларији, на основу Уговора између Владе Републике Србије и Швајцарске Конфедерације.

**Трајање задатка**

Предвиђени датум почетка реализације активности је март 2024. године, а период спровођења уговора биће до 31. октобра 2025. године.

1. Правилник о ближим условима, начину рада, актвностима и саставу тима за каријерно вођење и саветовање у средњој школи која реализује образовне профиле у дуалном образовању („Службени гласник РС“, број 2 od 16. јануара 2019.) и Правилник о стандардима услуга каријерног вођења и саветовања („Службени гласник РС“, број 43 од 19. јуна 2019.) [↑](#footnote-ref-1)